b"\n_START_ARTICLE_\n824 Naval Air Squadron\n_START_SECTION_\nPalvelus\n_START_PARAGRAPH_\nLaivue perustettiin 3. huhtikuuta 1933 Gosportissa Royal Air Forcen 460 laivueesta kalustonaan yhdeks\xc3\xa4n Fairey IIIF -lentokonetta. Laivue siirrettiin my\xc3\xb6hemmin huhtikuussa ''HMS Eaglelle, jonka mukana se matkasi Kiinan asemalle Hong Kongiin, miss\xc3\xa4 siihen liitettiin RAF:n 440 laivue. Yhdistymisen j\xc3\xa4lkeen laivueen vahvuus nousi kahteentoista koneeseen. Laivue numeroitiin uudelleen 8. lokakuuta 1934 825 laivueeksi, jolloin se samalla lakkasi olemasta._NEWLINE_Laivue perustettiin uudelleen samana p\xc3\xa4iv\xc3\xa4n\xc3\xa4 Upavonissa kalustonaan yhdeks\xc3\xa4n Fairey Seal -lentokonetta. Laivue liitettiin marraskuussa HMS Hermekselle purjehtien V\xc3\xa4limeren kautta Kiinan asemalle. Tammikuussa 1937 siirtyi HMS Eaglelle yhdeks\xc3\xa4n Fairey Swordfish torpedopommittajaa miehist\xc3\xb6ineen, mitk\xc3\xa4 purjehtivat aluksen mukana Kiinan asemalle. Perille huhtikuussa saavuttuaan koneet korvasivat laivueen kalustoineen._NEWLINE_Toisen maailmansodan syttyess\xc3\xa4 laivue oli torpedopommitus-, tulenjohto- ja tiedusteluteht\xc3\xa4viss\xc3\xa4 HMS Eaglella It\xc3\xa4isess\xc3\xa4 laivastossa Singaporessa kalustonaan yhdeks\xc3\xa4n Fairey Swordfishia. Tukialuksen mukana laivue siirtyi Trincomaleehen Ceylonille etsim\xc3\xa4\xc3\xa4n saksalaisia saarronmurtajia ja kaappareita Intian valtamerelt\xc3\xa4. Laivue siirtyi toukokuussa 1940 V\xc3\xa4limerelle, jossa se suojasi Maltan saattueita ja toimi taistelulaivojen tulenjohtoteht\xc3\xa4viss\xc3\xa4._NEWLINE_Laivue pommitti 4. syyskuuta Maritzan lentokentt\xc3\xa4\xc3\xa4 Rhodoksella ja kaksi laivueen koneista osallistui 12. marraskuuta vastaisena y\xc3\xb6n\xc3\xa4 HMS Illustriousilta Taranton satamassa olleiden raskaiden Italian laivaston yksik\xc3\xb6iden tuhoamiseen. Laivue jaettiin tammikuussa 1941 Dekheilan maakent\xc3\xa4n ja HMS Eaglen kesken. Laivue kasattiin maaliskuussa Port Sudanissa tukemaan tukemaan maavoimien taisteluita It\xc3\xa4-Afrikassa. Laivue upotti 3. huhtikuuta vihollisen h\xc3\xa4vitt\xc3\xa4j\xc3\xa4n Eritrean rannikolla ja vaurioitti kahta muuta niin pahoin, ett\xc3\xa4 ne oli ajettava rantaan uppoamisen est\xc3\xa4miseksi._NEWLINE_Laivue siirrettiin 19. huhtikuuta HMS Eaglelle purjehtien Hyv\xc3\xa4ntoivonniemen reitti\xc3\xa4 Atlantille. Etel\xc3\xa4-Atlantilla laivue osallistui saksalaisen taistelulaivan Bismarckin etsimiseen, mink\xc3\xa4 aikana laivueen koneet upottivat 6. kes\xc3\xa4kuuta sukellusveneiden em\xc3\xa4laiva Elben ja pakottivat 15. kes\xc3\xa4kuuta tankkeri Lothringenin antautumaan._NEWLINE_HMS Eaglen palattua Englantiin telakalle huoltoon laivue siirrettiin maihin RNAS Machrihanishiin, josta se palasi tammikuussa 1942 tukialukselle suojaamaan saattuetta Gibraltarille ja edelleen Maltalle. Laivue sijoitettiin nelj\xc3\xa4ksi kuukaudeksi maihin Gibraltarilla, vaikkakin lentueita oli ajoittain muun muassa HMS Arguksella suojaamassa lentokoneiden siirtoja Maltalle._NEWLINE_HMS Eaglen upotessa 11. elokuuta 1942 oli p\xc3\xa4\xc3\xa4osa laivueen koneista tukialuksella. Pienempi Gibraltarilla ollut osa liitettiin 813 laivueeseen._NEWLINE_Laivue perustettiin virallisesti uudelleen 1. lokakuuta 1942 RNAS Lee-on-Solentissa, vaikkakin se olikin koottu uudelleen jo elokuussa samassa paikassa. Laivueen kalustoksi siirrettiin kuusi Fairey Swordfish Mk I:\xc3\xa4. Laivueen koneet vaihdettiin Mk II:ksi ennen maaliskuista siirtoa HMS Unicornille. Laivueen koneiden lukum\xc3\xa4\xc3\xa4r\xc3\xa4 nostettiin kes\xc3\xa4kuussa yhdeks\xc3\xa4\xc3\xa4n. Laivueeseen liitettiin elokuussa kuusi Hawker Sea Hurricanea h\xc3\xa4vitt\xc3\xa4j\xc3\xa4lentueeksi ja se siirrettiin 27. lokakuuta HMS Strikerille suojaamaan Biskajan lahden poikki kulkeneita ja Pohjois-Atlantin saattueita._NEWLINE_Laivueen konem\xc3\xa4\xc3\xa4r\xc3\xa4\xc3\xa4 kasvatettiin toukokuussa 1944 kolmella laivueen ollessa RNAS Hatstonissa. Laivueen Sea Hurricant vaihdettiin kes\xc3\xa4kuussa Grumman Wildcatteihin ja sen j\xc3\xa4lkeen laivue palasi HMS Strikerille h\xc3\xa4iritsem\xc3\xa4\xc3\xa4n saksalaisten Norjan rannikon meriliikennett\xc3\xa4. Laivueeseen liitettiin elokuussa nelj\xc3\xa4 Wildcattia lis\xc3\xa4\xc3\xa4 ja se siirtyi suojaamaan Atlantin saattueita. Laivue lakkautettiin 16. lokakuuta 1944 Abbotsinchissa.\n_START_SECTION_\nToisen maailmansodan j\xc3\xa4lkeen\n_START_PARAGRAPH_\nLaivueesta muodostettiin 1960-luvulla helikopterilaivue."